3. nap: Csíkszentdomokos – Csíksomlyó - Gyimesbükk

Szerdán reggel is fél kilenckor indultunk útnak. Egy rövid buszozás után már meg is érkeztünk a Marosfővel szomszédos településre, Csíkszentdomokosra. A falu arról nevezetes, hogy itt született Márton Áron egykori gyulafehérvári püspök, az erdélyi katolikus egyház nagy alakja. A magyar nyelven oktató általános iskola az ő nevét viseli.

A csíkszentdomokosi Márton Áron Általános Iskolában már várt minket Aranka néni és Marika néni -az igazgatónő és helyettese-, akik bemutatták nekünk az iskolát és a névadójukat. Ezután bevezettek minket egy nagy terembe, ahol az intézmény 7.a osztályával találkozhattunk.

Először Pusi és Boti mesélt nekik városunkról, majd Márk, Bogi és Fofó az iskoláról tartott bemutatót. Flóra egy verset is elszavalt a diákoknak. Kicsengettek, és mi kimentünk az udvarra. A szünet húsz perces volt.

Ezután egy vetélkedőn vettünk részt, a játékos feladatok természetesen Erdéllyel voltak kapcsolatosak. Minden csapatban volt 2-2 erdélyi és gyomai diák, így jobban meg tudtunk egymással ismerkedni. Mindenki kapott egy kis jutalmat a vetélkedő végén. Ezután elbúcsúztunk, majd indultunk következő úticélunkhoz, Csíksomlyóra.

Útközben Madéfalván haladtunk keresztül, így megálltunk a madéfalvi veszedelem emlékművénél. 1764. január 7-én az osztrák császár parancsára 200 székelyt mészároltak itt le, mert nem akartak a császár seregében katonáskodni, meg akarták őrizni szabadságukat, hagyományaikat. Az emlékműnél koszorút helyeztünk el és mécsest is gyújtottunk az áldozatok emlékére, akik között asszonyok és gyermekek is voltak.

Ezután megérkeztünk Csíksomlyóra. Az egykor önálló község ma Csíkszeredához tartozik, s a katolikus vallású székelyek híres Mária-kegyhelye és búcsújáróhelye. Minden pünkösdkor itt zajlik a híres csíksomlyói búcsú.

Először felmásztunk egy meredek dombon és a nyeregbe jutottunk, amely a Kissomlyó- és a Nagysomlyó-hegy között helyezkedik el. Ezen a helyen tartják a Pünkösdi búcsút a Makovecz Imre által tervezett építményben. Ilyenkor a 2 hegy között elterülő rét teljesen megtelik hívőkkel, egy gombostűt sem lehet leejteni. 2019-ben Ferenc pápa tartott itt szabadtéri szentmisét, ekkor egy székelykaput is emeltek itt.

Sietve jöttünk le a hegyről, mert fekete felhők jelentek meg az égen. Szerencsére az eső előtt a buszhoz értünk. Egy rövid sétát tettünk a csíksomlyói kegytemplomig, amelynek monumentális méretét mi is megcsodáltuk. Megtekintettük a híres csodatévő Mária - szobrot is, amelyhez oly sokan zarándokolnak el minden évben. A pápa a csíksomlyói látogatásakor 2019-ben egy aranyrózsát ajándékozott a templomnak, mely a szobor mellett a falon látható.

Ezután Gyimesbükkre vezetett utunk. Szabolcs előadásában meghallgattuk az egykori Rákóczi – vár történetét, amelyet II. Rákóczi Ferenc alakíttatott át határvédelmi feladatok ellátására, és vámként is üzemelt Moldva és Erdély között.

A vár meredek lépcsőin ereszkedtünk le éppen, amikor ismét szemerkélni kezdett az eső. Szerencsére találtunk menedéket, ahol Regina előadását hallgattuk meg a 30. számú vasúti őrházról és az ezeréves határról. Itt húzódott ugyanis egykor az Osztrák-Magyar Monarchia és Románia határa, ez volt az utolsó magyar őrház. Érdekes vasúttörténeti kiállítás is található a kis épületben, mely sajnos zárva volt, nem tudtuk megtekinteni.

Az őrházat 1879-ben építették a magyar és román állam szerződése alapján. 1920, a trianoni béke után Erdélyt Romániához csatolták, így a román vasúttársaság használta. Csak 1940 és 44 között – a II. világháború idején – csatolták vissza a területet Magyarországhoz, s ekkor a MÁV és a Magyar Honvédség használatába került. Az itt állomásozó magyar katonák egy hatalmas magyar koronát faragtak ki az őrház mellett álló kőtömbből.

A szerdai napot tehát az ezeréves határnál zártuk. Az út nagyon hosszú volt szálláshelyünkig, ahol ismét finom vacsora várta kis csapatunkat. A vacsora után jutott egy kis idő beszélgetésre, játékra is. De 10 órakor aludni tértünk, hiszen tudtuk, hogy másnap is sok program vár ránk.